**Informatīvais ziņojums „Par dalību Ekonomiskās sadarbības un attīstības organizācijas (OECD)** **Starptautiskās rīcības programmas klimata jomā un** **Eiropas Plastmasas pakta ietvaros”**

Vides aizsardzības un reģionālās attīstības ministrija (turpmāk – VARAM) ir sagatavojusi informatīvo ziņojumu Ministru kabineta lēmuma pieņemšanai par Latvijas dalību un valsts budžeta saistību uzņemšanos dalībai:

* jaunas Ekonomiskās sadarbības un attīstības organizācijas (turpmāk – OECD) programmas “Starptautiskās rīcības programmas klimata jomā”[[1]](#footnote-1) (turpmāk - IPAC) ietvaros;
* Eiropas Plastmasas pakta (turpmāk - EPP) ietvaros.

**1. IPAC un EPP apraksts**

 **1.1. IPAC**

IPAC mērķis ir atbalstīt valstu centienus sasniegt Apvienoto Nāciju Organizācijas (turpmāk – ANO) Vispārējās konvencijas par klimata pārmaiņām, tās Kioto protokola un Parīzes nolīguma mērķus.

Saskaņā ar šā gada 20. aprīļa OECD Padomes pieņemto lēmumu, IPAC īstenošana 2021. un 2022. gadā tiek plānota OECD Horizontālā projekta[[2]](#footnote-2) ietvaros, kurš tiks īstenots kā viena no Horizontālā projekta moduļiem (turpmāk- IPAC modulis).

IPAC īstenošanai plānoti vairāki uzdevumi:

* apvienot brīvprātīgās valstis, kas ir gatavas vērienīgai rīcībai klimata jomā;
* atbalstīt programmā iesaistītās dalībvalstis to saistību īstenošanā, veidojot savstarpēju uzticēšanos, pārredzamību un atbildību, kas nepieciešama, lai līdzsvarotu dažādos klimata pasākumus un panāktu progresu virzībā uz klimata neitralitāti;
* izmantot uzlabotas starptautiskām prasībām atbilstošas OECD darba metodes, izstrādājot programmā plānotos rezultātus, kuri veidosies uz datiem balstītu analīzi un salīdzinošo novērtēšanu, pamatojoties uz esošajiem datiem un rādītājiem, politikas instrumentiem, ieteikumiem un norādījumiem, ko izstrādājusi OECD, tostarp Starptautiskā Enerģētikas aģentūra, Starptautiskais transporta forums, Kodolenerģētikas aģentūra un Attīstības centrs;
* sniegt iespēju iesaistītajām dalībvalstīm analizēt klimata pārmaiņu jautājumus gan no ekonomiskā, gan sociālā, gan vides viedokļa.

IPAC sākotnējais darbības pilnvarojums tiek izstrādāts četru gadu periodam, t.i. 2021.-2024.gadam ar iespējamu programmas turpinājumu. IPAC paredz brīvprātīgu OECD dalībvalstu, kā arī citu valstu līdzdalību saskaņā ar IPAC darbības nosacījumiem, kurus apstiprinās OECD Padome.

**1.1.1. IPAC darbības apraksts**

OECD piedāvā divpakāpju IPAC programmas īstenošanu:

* 2021.-2022. gada IPAC programmas posms tiks veidots kā OECD Horizontālā klimata projekta pilotprojekts (IPAC modelis divu gadu periodam), kura finansējums tiks nodrošināts no dalībvalstu brīvprātīgām iemaksām. Piedāvātais IPAC pārvaldes modelis ļaus iesaistīt valstis ar lielākajiem SEG emisiju apjomiem pēc iespējas agrīnos programmas īstenošanas posmos;
* nākamie IPAC programmas posmi, sākot ar 2023. gadu, tiks veidoti, pamatojoties uz OECD Padomes lēmumiem par IPAC tālāko īstenošanu pēc pirmā programmas posma īstenošanas izvērtējuma 2022. gadā.

IPAC I posms (2021.-2022. gads).

IPAC darbību nosaka 2021. gada 7. aprīļa OECD Padomes atjaunotie priekšlikumi[[3]](#footnote-3) kuros saskaņā ar OECD Padomes noteikto un šī gada 20. aprīļa OECD Padomes lēmumu IPAC īstenošanas darbību pārraudzīs Horizontālā projekta Komiteju līderības grupa (turpmāk – KLG). KLG sanāksmes notiks vienu reizi sešos mēnešos . KLG pieņemtos lēmumus apstiprinās OECD Padome. Ņemot vērā OECD Horizontālā projekta līderības grupas darba nosacījumus Latvijas pārstāvniecību IPAC programmas pārvaldībā un lēmuma pieņemšanā OECD Padomes un KLG ietvaros nodrošinās VARAM kā koordinējošās ministrijas un Latvijas pastāvīgās pārstāvniecības OECD pārstāvji.

IPAC moduļa ietvaros tiek paredzēts izveidot Tehnisko ekspertu grupu (turpmāk – TEG) ar dalībvalstu ekspertu piedalīšanos uz brīvprātības principa. TEG galvenais uzdevums būs izveidot indikatoru kopumu, kas tiks izmantoti plānoto nodevumu sagatavošanā. Latvija kā koordinējošo ekspertu dalībai TEG ir nozīmējusi VARAM pārstāvi.

TEG sastāvā tiek iekļauti eksperti, kuriem ir pieredze klimata pārmaiņu indikatoru izveidē, klimata pārmaiņu scenāriju modelēšanā un tml., gan no OECD komitejām, gan no dalībvalstīm. Šāda eksperta deleģēšana veicinās Latvijas aktīvu līdzdalību IPAC programmas izstrādē un ieviešanā, atvieglos komunikāciju ar OECD struktūrām un nodevumu sagatavošanu nacionālā līmenī.

**1.1.2. IPAC galvenās aktivitātes**

IPAC aktivitātēs plānots ietvert četras komponentes, kuras tiks iekļautas OECD piedāvātajos nodevumos. Nodevumi tiks piemēroti, t.sk. Latvijas vajadzībām ticamu un izmantojamu klimata datu un informācijas progresa novērtēšanā un tālāko lēmumu pieņemšanā, lai virzītos uz Latvijai noteikto klimata mērķu sasniegšanu.

2021. un 2022. gada IPAC programmas nodevumu klāsts atšķiras, un to saturiskie formāti tiek plānoti un paredzēti OECD Padomes priekšlikuma ietvaros. Līdz šim IPAC priekšlikumā tiek uzsvērts, ka nodevumu saraksts un saturs būs atkarīgi no iesaistīto dalībvalstu skaita un dalības iemaksām.

Atkarībā no pieejamā finansējuma 2021. gadā tiek plānoti šādi nodevumi katrai IPAC dalībvalstij:

* **pirmais IPAC tiešsaistes interaktīvās platformas izdevums**[[4]](#footnote-4), kurš piedāvās esošo klimata rādītāju sarakstu/kopu. Tiešsaistes platforma veicinās politikas iespēju noteikšanu un apkopotu labās politikas prakses piemērus no visām OECD dalībvalstīm un partnervalstīm, ļaus apmainīties ar zināšanām un pieredzi par inovatīvām pieejām un politikas pētniecību dalībvalstīs;
* **saīsināts izdevums ikgadējam klimata rīcības pārskatam**[[5]](#footnote-5) katrai dalībvalstij digitālā un interaktīvā formātā, kas būs pieejams tiešsaistes platformā. Pārskata pamatā tiks piedāvāti iesaistīto valstu progresu piemēri virzībā uz klimata politikas mērķu sasniegšanu un atbilstību Parīzes nolīguma mērķiem;
* **IPAC Tehniskās ekspertu grupas izveide**, kura apkopos potenciālos indikatorus, kas tiks iekļauti IPAC nodevumā ar klimatu saistītu indikatoru panelī klimata politikas veidošanai un tiks izmantoti, lai izveidotu nepieciešamo datu bāzi darbam ar klimata jautājumiem.

2022. gadā tiek plānoti šādi nodevumi katrai IPAC dalībvalstij:

* **ikgadējs digitāls un interaktīvs klimata rīcības pārskats[[6]](#footnote-6)** katrai IPAC dalībvalstij pieejams tiešsaistes režīmā, kura pamatā tiek izmantots kopīgi starp IPACdalībvalstīm saskaņots ar klimatu saistītu indikatoru kopums. Tas ļaus labāk izprast programmā iesaistīto valstu progresu virzībā uz klimata politikas mērķu sasniegšanu un atbilstību Parīzes nolīguma mērķiem, un nacionāli noteikto devumu (NDC). Tajā būtu iekļauta iesaistīto valstu centienu novērtēšana klimata pārmaiņu mazināšanas un pielāgošanās jomā, ņemot vērā valstu specifisko situāciju un uzsverot labo praksi;
* **ar klimatu saistītu indikatoru paneļa pilns izdevums**[[7]](#footnote-7), kas ietver dalībvalstu klimata politikas un to īstenošanas rezultātu novērtējumu, kas atspoguļo jauno TEG piedāvāto indikatoru kopu. Indikatoru panelis tiks izstrādāts, balstoties arī uz OECD jau esošiem indikatoriem un datubāzēm, kuras tieši un netieši ir saistītas ar klimata pārmaiņu tēmu (enerģētika, klimatu finansējums un investīcijas, neatjaunojamie resursi, lauksaimniecības un zivsaimniecības subsīdijas, korelācijas starp dabas katastrofām un sociāli-ekonomiskajiem rādītājiem un ekonomisko izmaksu novērtējums). Tostarp indikatoru paneļa izveidē tiks izmantoti indikatori un datubāzes, kuras ir izstrādājuši tādas organizācijas, kā Starptautiskā Enerģētikas aģentūra, Starptautiskais transporta forums, Kodolenerģētikas aģentūra un Attīstības centrs;
* **IPAC dalībvalstu pārskats**[[8]](#footnote-8) digitālā formātā ar mērķtiecīgiem politikas plānošanas ieteikumiem un labās prakses piemēriem katrai IPAC dalībvalstij. Valsts pārskata sagatavošanā tiks ņemti vērā tās ekonomiskie, uzbūves un specifiskie sociālie un ģeogrāfiskie faktori;
* **interaktīva tiešsaistes platforma** dialogam un savstarpējai kapacitātes paaugstināšanai[[9]](#footnote-9) dažādās valstīs. Šāda platforma potenciāli varētu būt pieejama arī valstīm, kas nepiedalās IPAC.

**1.2. EPP**

EPP ir brīvprātīga vienošanās starp 15 Eiropas ekonomiskās zonas (EEZ) valstīm un partneriem, lai atrisinātu arvien pieaugošo problēmu ar plastmasas piesārņojumu, kas būtiski ietekmē vidi, okeānus un dabu gan Eiropā, gan globāli. EPP 2020. gada pavasarī izveidoja Nīderlande, Francija un Dānija ar publiskā un privātā finansējuma iesaisti. Iesaistītas valstu nozaru ministrijas, vides aģentūras, 83 industrijas pārstāvji, > 40 nevalstiskās organizācijas, pētnieki un citas organizācijas. EPP raksturo ambiciozi mērķi, inovatīva un visu plastmasas aprites ciklu (no dizaina, ražošanas līdz tās pārstrādei un atkārtotai izmantošanai) aptveroša iniciatīva ar praktiskiem pasākumiem problēmas risināšanai, progresa monitoringu un labās prakses izplatīšanu.

Latvija ir EPP dalībniece kopš 2020. gada pavasara, kad EPP vienošanos 2020. gada martā parakstīja vides aizsardzības un reģionālās attīstības ministrs.

**1.2.1. EPP darbības apraksts**

EPP darbību un koordināciju nodrošinās Apvienotās Karalistes bezpeļņas organizācija “Atkritumu un resursu darbības programma” (*The Waste and Resources Action Programme*) (turpmāk – WRAP). WRAP nodrošinās EPP sekretariāta un pārvaldības darbību, organizēs darba grupas un tehnisko projektu izpildi, nodrošinās monitoringu un ziņošanu, kā arī veiks komunikācijas darbības un pasākumu organizēšanu.

**1.2.2. EPP galvenās aktivitātes**

EPP galvenās aktivitātes detāli iezīmē EPP ietvaros izstrādātā ceļakarte līdz 2025. gadam. Aktivitāšu rezultātā (tās ietver tematiskās darba grupas, pētījumus, tehniskos projektus), kuras koordinēs WRAP, līdz 2025. gadam tiek paredzēts sasniegt šādus mērķus:

* izmantojot plastmasas dizaina jaunu pieeju, tiks nodrošināta materiāla atkārtota izmantojamība un pārstrāde, pakāpeniski panākot, ka viss plastmasas iepakojums un vienreiz lietojamie plastmasas izstrādājumi, kas tiks ievietoti tirgū, ir pārstrādājami;
* veicināta atbildīga plastmasas izmantošana (it īpaši plastmasas iepakojums un vienreiz lietojamie plastmasas izstrādājumi), panākot, ka plastmasas izstrādājumos un iepakojumos par vismaz 20 % (no svara) tiek samazināta ražošanā izmantotā pirmreizējā plastmasa, un pusi no šī samazinājuma būtu jāveido, atsakoties no plastmasas lietošanas (to aizstājot);
* palielināt plastmasas savākšanas, šķirošanas un pārstrādes jaudas par vismaz 25 % un sasniegt līmeni, kas atbilst tirgus pieprasījumam pēc pārstrādātas plastmasas;
* palielināt pārstrādātās plastmasas izmantošanu jaunos izstrādājumos un iepakojumā sadarbībā ar plastmasas nozarē iesaistītajām pusēm, (kompānijām) panākot, ka vidēji tiek izmantota vismaz 30 % (no svara) pārstrādāta plastmasa ražojumos un iepakojumā.

**2. Latvijas dalība**

**2.1. IPAC**

Latvijas mērķis, iesaistotiesIPAC, ir veicināt sekmīgu klimata mērķu izpildi, nostiprināt dalību OECD, tai skaitā OECD Vides politikas komitejas Klimata darba grupā, un gūt praktiskus ieguvumus Latvijas klimata politikas pilnveidošanai un īstenošanai, izmantojot starptautiski atzītas novērtēšanas metodes un rīkus**.**

Latvijas dalības nosacījumi IPAC saskaņā ar IPAC priekšlikumu ir šādi:

* IPAC biedri piedalās uz vienlīdzīgiem nosacījumiem;
* Latvija kļūst par IPAC dalībnieci no OECD līguma par brīvprātīgām dalības iemaksām un Latvijas dalību IPAC programmas īstenošanā 2021.-2022.gadā parakstīšanas brīža, veicot vienreizējo iemaksu pilnā 30 000 euro apmērā par abiem gadiem, pamatojoties uz OECD iesniegto rēķinu.

Ņemot vērā, ka Latvija ir OECD dalībvalsts kopš 2016. gada un ir pievienojusies Parīzes nolīgumam 2017. gadā (ratificēts Latvijas Republikas Saeimā un stājies spēkā 2017. gada 15. aprīlī), tādā veidā uzņemoties turpmākas starptautiskās saistības, līdzdalība IPAC ir svarīgs stratēģisks solis, kurā Latvija varētu parādīt savu vadošo un mērķtiecīgo nostāju attiecībā uz klimata politiku gan Eiropas Zaļā kursa, gan Latvijas politikas plānošanas ietvaros.

Informatīvajā ziņojumā “Par sarunu noslēgšanu par Latvijas pievienošanos Ekonomiskās sadarbības un attīstības organizācijai”(18.08.2016.) ir norādīts, ka Latvija kā OECD dalībvalsts ir noteikusi prioritāros sadarbības virzienus ar OECD kopš 2016. gada, kur viens no virzieniem ir “Vides un ekonomisko politiku integrācija” (īpaši ekonomisko instrumentu pilnveidošana vides un klimata jomās).

Latvija aktīvi iesaistās lēmumu pieņemšanas procesos ES, atbalstot ambiciozākus klimata politikas mērķus (piemēram, Sibiu deklarācija, 2019. gada decembra un 2020. gada 5. marta vēstules Eiropas Komisijas (turpmāk – EK) viceprezidentam F. Timmermansam par ES ilgtermiņa stratēģiju atbilstoši Parīzes nolīgumam), kā arī vēlās nostiprināt savas pozīcijas starptautisko organizāciju ietvaros attiecībā uz ambiciozu klimata politikas īstenošanu.

IPAC īstenošanas ietvaros tiek plānota aktīva Latvijas līdzdalība. VARAM nodrošinās regulāru informācijas apmaiņu un Latvijas viedokļa saskaņošanu par dalību IPAC ar Ārlietu ministriju, Ekonomikas ministriju, Zemkopības ministriju, Satiksmes ministriju un, ja nepieciešams, citām iesaistītām ministrijām. Ņemot vērā pieejamo informācijas apjomu VARAM šobrīd neplāno veidot jaunu darba grupu par dalību IPAC, nepieciešamības gadījumā šie jautājumi tiks iekļauti izskatīšanai Klimata un enerģētikas politikas satvara laikposmam līdz 2030.gadam darba grupa (KEPS) ietvaros. VARAM veiks koordinējošo funkciju ar OECD IPAC īstenošanas struktūrām IPAC ieviešanas gaitā, lai tiktu nodrošināta pilnvērtīga sadarbība nepieciešamās informācijas sagatavošanai un nodrošināšanai IPAC īstenotajiem nodevumiem. Ņemot vērā OECD vairākkārt sniegto informāciju administratīvais slogs dalībvalstu līmenī būs iespējami mazs, jo uzdevumu īstenošanu nodrošinās OECD struktūrvienības.

**2.2. EPP**

Latvija ir EPP dalībniece kopš 2020. gada pavasara, kad EPP vienošanos 2020. gada martā parakstīja vides aizsardzības un reģionālās attīstības ministrs. EPP dalība nozīmēs aktīvu piedalīšanos EPP darba grupās, tehnisko projektu realizācijā, komunikācijā un viedokļu apmaiņā starp EPP dalībniekiem.

**2.3. Ieguvumi, ilgtspēja un rezultātu izmantošana**

**2.3.1. IPAC sniegtie ieguvumi**

IPAC īstenošanas rezultātā tiks sniegtas praktiskas rekomendācijas klimata politikas pilnveidošanai un ieviešanai valstī, uzlabojot un nepārklājoties ar plānotajiem un jau ieviešanas stadijā esošajiem pasākumiem dažādos sektoros, pielietojot IPAC ietvaros izstrādātos ar klimata jomu saistītus indikatorus un izceltos labās prakses piemērus.

* Latvijas ieguvumi piedaloties IPAC īstenošanā: ikgadējā klimata rīcības uzraudzības ieviešana, pamatojoties uz OECD izstrādāto Latvijai piemēroto ikgadējo pārskatu, kas būs pieejams digitālā un interaktīvā formātā tiešsaistes platformā. Dokuments palīdzēs attīstīt efektīvus rīkus, kas būtu piemēroti nacionālajai situācijai un nepieciešamo rīcību identificēšanai klimata pārmaiņu mazināšanas un pielāgošanās jomās, kā arī ietvertu vienotu starptautiski atzītu ar klimata jomu saistīto indikatoru kopumu;
* mērķtiecīgu un specifisku politikas vadlīniju izstrāde, kas veicinātu efektīvu lēmumu pieņemšanu ar klimatu saistītos jautājumos un uzlabotu nacionālā līmeņa rīcību cīņā ar klimata pārmaiņām;
* pieejamo ar klimatu saistītu datu analīze un Latvijas labās prakses piemēru identificēšana SEG emisiju samazināšanas un pielāgošanās klimata pārmaiņām jomās;
* Latvijai būs pieejamas OECD izstrādātas rekomendācijas, ņemot vērā gan izstrādātos indikatorus, gan labās prakses piemērus, gan sociāli ekonomiskos aspektus, kuri ir saistīti tai skaitā ar pāreju uz ilgtspējīgu enerģijas izmantošanu;
* IPAC var sniegt skaidru redzējumu par to, kā valstis darbojas klimata jomā jau 2021. gadā, izmantojot IPAC pārrobežu skatījumu un līdzekļus dažādu valstu salīdzinošajai novērtēšanai[[10]](#footnote-10). IPAC arī būtu ikgadējs novērtējums, pretstatā pašreizējo procesu divgadu novērtēšanas pieejai gatavojoties 2024. gadam, kas ir plašāks par ANO Vispārējās konvencijas par klimata pārmaiņām iesniegto dokumentu novērtējumu, iekļaujot mērķtiecīgus politikas ieteikumus, izmantojot Latvijas gada klimata pārskatus, kas pārsniedz vides jautājumu pārklājumu un ietver arī klimata pārmaiņu sociālo, ekonomisko vai fiskālo dimensiju;
* iesaistoties IPAC īstenošanā, Latvijai būtu papildus pieeja starptautiskai atpazīstamībai, kas ļautu stiprināt Latvijas pozīcijas kā ambiciozai klimata politikas dalībvalstij starptautiskajās organizācijās, arī ES.

**2.3.2. EPP sniegtie ieguvumi**

Būtisks pienesums Latvijai EPP ietvaros ir zinātniskā kapacitāte, ko nodrošina sekretariāta ekspertīze jautājumos, kur Latvijai trūkst nepieciešamo zināšanu un pieredzes ekonomikas izmēru dēļ, analītiskā kapacitāte Eiropas materiālu, tehnoloģiju un tirgus analīzei, darba ciešā sasaiste ar Apvārsnis 2020 programmu, arī neformāla diskusiju platforma ES jauno likumdošanas iniciatīvu izvērtēšanai.

EPP piedāvās platformu politikas un prakses attīstībai ambiciozām valstīm un uzņēmumiem, kas atbilst Latvijas Nacionālajā attīstības plānā 2021.-2027. gadam paustajai apņemšanās par valsts virzību uz klimatneitralitāti un aprites ekonomiku.

Latvijas dalībai EPP ir šādi ieguvumi:

* Nodrošināta paātrināta pāreja uz vienreiz lietojamu plastmasas izstrādājumu ierobežošanu un iepakojuma atkārtotu izmantošanu un pārstrādi, tādējādi veicinot plastmasas piesārņojuma samazināšanu vidē.
* Sadarbība Eiropas līmenī, lai stimulētu inovatīvu risinājumu izpēti un ieviešanu. Piemēram dalībnieku zināšanu apmaiņa, kā efektīvāk izmantot Apvārsnis 2020 programmu.
* Unikāla platforma labākās prakses un gūto mācību plastmasas apsaimniekošanā apmaiņai, kas veicinās gan EPP mērķu, gan Latvijas mērķu sasniegšanu. Dalībnieki varēs iesniegt savu pozīciju, izaicinājumus un dilemmas, saņemot EPP atbalstu risinājumu izstrādei.
* Starpvalstu sadarbība, lai uzlabotu un harmonizētu vadlīnijas, nacionālos standartus un normatīvo ietvaru. Piemērām, viedokļu un prakses apmaiņa [Direktīvas 94/62/EK par iepakojumu un izlietoto iepakojumu](https://eur-lex.europa.eu/legal-content/LV/AUTO/?uri=celex:31994L0062)[[11]](#footnote-11) pārskatīšanā un tās ieviešanā un Eiropas Parlamenta un Padomes 2019. gada 5. jūnija Direktīvas (ES) 2019/904 par konkrētu plastmasas izstrādājumu ietekmes uz vidi samazināšanu ieviešanā[[12]](#footnote-12).
* Pieeja EPP ietvaros veikto pētījumu par plastmasu rezultātiem, kā arī iespēja iesniegt sev interesējošos problēmjautājumus, kurus iekļaut pētījumā.
* Iegūta starptautiska atpazīstamība kā valstij, kas uzstāda ambiciozus mērķus plastmasas apsaimniekošanā, kas ļautu stiprināt Latvijas pozīcijas kā dalībvalstij starptautiskajās organizācijās, kā arī Eiropas Savienības mērogā.

Veicināta attīstības plānošanas dokumentu “Atkritumu apsaimniekošanas valsts plāns 2021.-2028. gadam” un “Rīcības plāns pārejai uz aprites ekonomiku 2020.-2027. gadam” noteikto pasākumu un apakšprogrammu efektīva izpilde, piemēram: izlietotā plastmasas iepakojuma dalītas atkritumu vākšanas attīstība; investīcijas plastmasas un plastmasas atkritumu pārstrādei ar mērķi atkritumus pārstrādāt otrreizējās izejvielās u.c.

**2.4. IPAC un EPP mērķu un darbības sasaiste ar politikas plānošanas dokumentiem**

IPAC īstenošana un dalība EPP sekmēs svarīgu klimata pārmaiņu un vides aizsardzības jomā izvirzītos mērķus, kuri ir definēti gan ANO, gan ES, gan OECD un Latvijas politikas plānošanas dokumentos, sasniegšanu:

* Parīzes nolīgums[[13]](#footnote-13);
* EK ceļa karte/darbības programma;
* Eiropadomes vienošanās par paaugstinātu ES 2030 mērķi SEG samazināšanā
* Latvijas Nacionālais attīstības plāns 2021.-2027. gadam (NAP2027)[[14]](#footnote-14);
* Latvijas stratēģija klimata neitralitātes sasniegšanai līdz 2050. gadam[[15]](#footnote-15);
* Latvijas Nacionālais enerģētikas un klimata plāns 2021.–2030. gadam[[16]](#footnote-16);
* Latvijas pielāgošanās klimata pārmaiņām plānu laika posmam līdz 2030. gadam[[17]](#footnote-17);
* Rīcības plāns pārejai uz aprites ekonomiku 2020.-2027. gadam[[18]](#footnote-18);
* Atkritumu apsaimniekošanas valsts plāns 2021.-2028. gadam[[19]](#footnote-19).

**3. Nepieciešamais finansējums**

Lai uzsāktu un nodrošinātu sekmīgu dalību IPAC 2021. - 2022. gadā un tās aktivitāšu īstenošanu arī pēc 2022. gada un nodrošinātu dalību EPP 2021.-2023. gadā, kā arī pēc 2023. gada izejot no patlaban pieejamās informācijas, Latvijai būtu jāuzņemas papildu valsts budžeta saistības, kuras norādītas 3.1. un 3.2. apakšsadaļās.

Atbilstoši Ministru kabineta 2012. gada 31. jūlija noteikumu Nr. 523 „Noteikumi par budžeta pieprasījumu izstrādāšanas un iesniegšanas pamatprincipiem” 34.3. apakšpunktam ministrija var uzņemties jaunas valsts budžeta ilgtermiņa saistības maksājumiem starptautiskajās institūcijās un programmās tikai ar Ministru kabineta lēmumu.

Finansējums 2021. gadā IPAC un EPP iemaksu veikšanai tiks nodrošināts VARAM piešķirto budžeta līdzekļu ietvaros no budžeta apakšprogrammas 21.20.00 “Iemaksas starptautiskajās organizācijās”, ja nepieciešams, veicot pārdali starp VARAM budžeta programmām un apakšprogrammām. 2021. gada ietvaros IPAC iemaksas plānots veikt par 2021. – 2022. gada periodu vienreizējā maksājumā. Finansējums turpmākajiem gadiem IPAC un EPP iemaksu veikšanai tiks nodrošināts VARAM piešķirto budžeta līdzekļu ietvaros no budžeta apakšprogrammām 21.20.00 “Iemaksas starptautiskajās organizācijās” un 33.01.00 “Emisijas kvotu izsolīšanas instrumenta administrācija”, ja nepieciešams, veicot pārdali starp VARAM budžeta programmām un apakšprogrammām.

**3.1. IPAC nepieciešamais finansējums**

Lai uzsāktu un nodrošinātu sekmīgu IPAC aktivitāšu īstenošanu, Latvijai ir jāuzņemas papildus valsts budžeta saistības. Indikatīvais finansējums tiek sadalīts pa gadiem šādi: 2021.-2022. gada periods – 30 000 *euro* apmērā un turpmākajā periodā – indikatīvi 15 000 *euro* gadā*.*

Šobrīd finansējuma aplēsēs pieņemts, ka Latvijas IPAC dalības iemaksas apjomu 2021. un 2022. gadā nosaka iepriekš noteiktais dalībvalstu skaits, kas tika norādīts 2021. gada 16. februāra OECD Padomes priekšlikumā[[20]](#footnote-20). IPAC budžetu nodrošina IPACdalībvalstis, veicot brīvprātīgu dalības maksājumu.

OECD līgums par brīvprātīgām dalības iemaksām un Latvijas dalību IPAC programmas īstenošanā 2021.-2022.gadā stājās spēkā no līguma parakstīšanas brīža, veicot vienreizējo iemaksu pilnā 30 000 *euro* apmērā par abiem gadiem.

 Katras dalībvalsts iemaksas galīgo apmēru turpmākajos gados ietekmēs IPAC dalībvalstu skaits. Katras dalībvalsts iemaksu nosacījumi un apjomi tiks precizēti 2022. gadā, ņemot vērā OECD Padomes lēmumu 2022. gadā pēc iegūto rezultātu novērtējuma.

**3.2. EPP nepieciešamais finansējums**

Līdz šim Nīderlande, Francija un Dānija ar publisko un privāto finansējumu nodrošināja EPP vadības grupas un sekretariāta, kas izstrādā EPP darbības stratēģiju un pamatojumus, darbību.

2021. gada 2. februāra EPP sanāksmē, kur tika izskatīti EPP darbības nodrošināšanas finansiālie jautājumi, kompromisa vārdā tika panākta visu 15 EPP iesaistīto dalībvalstu vienošanās, ka 2021. gadā EPP darbības budžetu nodrošina iemaksas no visām dalībvalstīm vienādā apmērā - 21 000 *euro*. Arī turpmāk EPP darbības izmaksas būs jāsedz visām dalībvalstīm (un partneriem), tai skaitā Latvijai, iemaksājot proporcionāli vienādu maksājumu.

Kopējais nepieciešamais finansējums EPP uzturēšanai ir 315 000 *euro* gadā (100 000 *euro* tehnisko projektu realizācijai un pētījumiem, 75 000 *euro* sekretariātam, ~140 000 *euro* komunikācijas aktivitātēm, darba grupām, monitoringam un ziņošanai). 2021. gadā EPP finansē tikai dalībvalstis, tikmēr, sākot no 2022. gada, plānots, ka EPP finansēs arī privātā sektora dalībnieki, kas piedalās EPP, tādējādi samazinot dalības maksu līdz 5 000 *euro* gadā.

Lai nodrošinātu sekmīgu dalību EPP, Latvijai 2021. un turpmāk ir jāuzņemas papildu valsts budžeta saistības, kur finansējums tiek sadalīts pa gadiem šādi: 2021. gadā – 21 000 *euro*, 2022.gadā un turpmāk – 5 000 *euro* gadā. Iemaksas summa konkrētajā gadā var tikt precizētas atkarībā no dalībnieku skaita, kas varētu mainīties gada griezumā, ja EPP pievienojas papildu dalībnieki.

**4. Turpmākā rīcība**

**4.1. IPAC**

VARAM ierosina Latvijai iesaistīties IPAC un noteikt VARAM kā koordinējošo ministriju, lai nodrošinātu regulāru informācijas apmaiņu un Latvijas viedokļa saskaņošanu ar Ārlietu ministriju, Ekonomikas ministriju, Zemkopības ministriju, Satiksmes ministriju un, ja nepieciešams, citām iesaistītām ministrijām. Nepieciešamības gadījumā efektīvas dalības nodrošināšanai VARAM izveidos atbilstošu sadarbības modeli, par kuru notiks vienošanās starp iesaistītajām ministrijām IPAC īstenošanas procesā, balstoties uz OECD Horizontālā projekta Komiteju līderības grupas pieņemtajiem un OECD Padomes apstiprinātajiem lēmumiem.

IPAC atklāšana notika OECD Ministru padomes sēdē, kas norisinājās no šā gada 31. maija līdz 1.jūnijam.

**4.2. EPP**

Turpināt Latvijas dalību EPP, VARAM nodrošinot koordinējošās ministrijas lomu. EPP ietvaros plānotās aktivitātes tiks īstenotas esošo VARAM cilvēkresursu ietvaros.

Vides aizsardzības un

reģionālās attīstības ministrs A. T. Plešs

M.Poutanene

67026596

marina.poutanene@varam.gov.lv

K.Gāga

67026518

kristine.gaga@varam.gov.lv

1. International Programme for Action on Climate [↑](#footnote-ref-1)
2. OECD Horizontal Project on Building Climate and Economic Resilience in the Transition to a Low Carbon Economy [↑](#footnote-ref-2)
3. \_OECD Council,- Proposal to incorporate an international programme fro action on climate into the Horizontal Project on Building Climate and Economic Resilience in the Transition to a Low-Carbon Economy (C(2021)63-REV1-fin), 07 April 2021. [↑](#footnote-ref-3)
4. *A first edition of IPAC online interactive platform* [↑](#footnote-ref-4)
5. *An abridged edition of the Annual Climate Action Monitor* [↑](#footnote-ref-5)
6. *Full edition of the Annual Climate Action Monitor* [↑](#footnote-ref-6)
7. *Dashboard of climate-related indicators* [↑](#footnote-ref-7)
8. *Concise country notes* [↑](#footnote-ref-8)
9. *Online interactive platform for dialogue and mutual learning* [↑](#footnote-ref-9)
10. Peer review [↑](#footnote-ref-10)
11. Pieejams tiešsaistē: <https://eur-lex.europa.eu/legal-content/LV/TXT/?uri=celex%3A31994L0062> [↑](#footnote-ref-11)
12. Pieejams tiešsaistē: <https://eur-lex.europa.eu/legal-content/lv/TXT/?uri=CELEX%3A32019L0904> [↑](#footnote-ref-12)
13. Pieejams tieš saistē: <https://likumi.lv/ta/lv/starptautiskie-ligumi/id/1730> [↑](#footnote-ref-13)
14. Pieejams tiešsaistē: <http://polsis.mk.gov.lv/documents/6945> [↑](#footnote-ref-14)
15. Pieejams tiešsaistē: http://polsis.mk.gov.lv/documents/6641 [↑](#footnote-ref-15)
16. Pieejams tiešsaistē: http://polsis.mk.gov.lv/documents/6645 [↑](#footnote-ref-16)
17. Pieejams tiešsaistē: http://polsis.mk.gov.lv/documents/6507 [↑](#footnote-ref-17)
18. Pieejams tiešsaistē: https://likumi.lv/ta/id/317168-par-ricibas-planu-parejai-uz-aprites-ekonomiku-20202027-gadam [↑](#footnote-ref-18)
19. Pieejams tiešsaistē: https://likumi.lv/ta/id/320476-par-atkritumu-apsaimniekosanas-valsts-planu-20212028-gadam [↑](#footnote-ref-19)
20. OECD Council – Proposal to establish an international programme for action on climate (IPAC) as part II programme (C(2021)/12.Rev1), 16 February 2021. [↑](#footnote-ref-20)